Neil Patrick Harris (gebore op 15 Junie 1973) is ’n Amerikaanse akteur, vervaardiger, komediant en TV-aanbieder. Hy is veral bekend vir sy rol as Barney Stinson in die TV-komediereeks How I Met Your Mother (2005–2014), waarvoor hy vir vier Emmys benoem is, en vir sy rol as die titelkarakter in Doogie Howser, M.D. (1989–1993). Harris het sy loopbaan as ’n kinderakteur begin en is op ’n dramakamp deur die dramaturg Mark Medoff ontdek. Medoff het hom later in die 1988-dramaprent Clara's Heart laat speel saam met Whoopi Goldberg. Hy is vir ’n Golden Globe benoem vir sy spel. Sy eerste rol as volwassene was in Animal Room (1995), hoewel hy ’n tiener vertolk het. Hy het daarna byspelerrolle gehad in onder meer The Next Best Thing, Undercover Brother en Starship Troopers. In 2010 het hy die hoofrol gespeel in die onafhanklike komedie The Best and the Brightest. Van sy ander prente sluit in The Smurfs (2011) en The Smurfs 2 (2013), asook Gone Girl (2014) saam met Ben Affleck.